b'\n_START_ARTICLE_\nBusvej\n_START_PARAGRAPH_\nEn busvej er en vej, der er forbeholdt busser. Busveje benyttes typisk i omr\xc3\xa5der, hvor det \xc3\xb8nskes at forbedre forholdene for den kollektive trafik, men hvor det samtidig er urentabelt at etablere en mere h\xc3\xb8jklasseret l\xc3\xb8sning som letbane, undergrundsbane, trolleybus, S-tog eller lignende. En busvej kan derfor v\xc3\xa6re en fornuftig l\xc3\xb8sning til at forbedre fremkommeligheden for en eksisterende busrute eller ved nyanl\xc3\xa6g i mere tyndtbefolkede byomr\xc3\xa5der. Busveje kan ogs\xc3\xa5 etableres som et element i et samlet BRT-system.\n_START_SECTION_\nBusvej i Aalborg\n_START_PARAGRAPH_\nEt eksempel p\xc3\xa5 en busvej er busvejen i Aalborg, der er anlagt fra Gr\xc3\xb8nlands Torv til Aalborg Universitet. Busvejen blev \xc3\xa5bnet i december 2012 og betjener 4 ruter. Vejen omfatter 5 busstoppesteder, Gr\xc3\xb8nlands Torv, Sohng\xc3\xa5rdsholmsvej, Pendlerpladsen E45, Gigantium og Pontoppidansstr\xc3\xa6de. Vejen er planlagt til fremtidigt brug til letbane eller BRT-system.'